Diari Oficial de la Generalitat Valenciana


Sumari del DOGV 4846, del 21-09-2004 (2004/9571)

DECRET 174/2004, de 17 de setembre, del Consell de la Generalitat, pel qual s'alça la suspensió de la vigència dels plans generals d'ordenació urbana dels municipis d'Orpesa i Cabanes en l'àmbit territorial del projecte del centre d'oci Mundo Ilusión i es delimita i preserva l'àmbit de l'actuació pública.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4846

Data del DOGV
:   21-09-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/9571


Data del document
:   17-09-2004

Organisme emissor
:   Conselleria de Territori i Habitatge

Tipus de document
:   Decret

Anàlisi jurídica

 Descriptors 

:   * Cabanes
    * Orpesa
    * pla d'urbanisme

DECRET 174/2004, de 17 de setembre, del Consell de la Generalitat, pel qual s'alça la suspensió de la vigència dels plans generals d'ordenació urbana dels municipis d'Orpesa i Cabanes en l'àmbit territorial del projecte del centre d'oci Mundo Ilusión i es delimita i preserva l'àmbit de l'actuació pública. [2004/F9571]
  
El Consell de la Generalitat, pel Decret 61/2003, de 13 de maig, per a preservar la viabilitat de la nova ordenació urbanística que s'ha d'establir en el pla especial que ha de desenvolupar el projecte Mundo Ilusión i completar l'oferta turisticotemàtica de la Comunitat Valenciana, va acordar, com a mesura cautelar, suspendre la vigència del Pla General d'Ordenació Urbana dels municipis d'Orpesa i Cabanes en l'àmbit territorial i el seu entorn delimitat en l'estudi de localització d'emplaçaments, realització de cartografies i treballs previstos, per a possibilitar la implantació d'un centre d'oci sobre el món de la màgia i el circ a la província de Castelló, i establir, conforme determina la llei, un règim urbanístic transitori fins a l'aprovació del corresponent pla especial per a l'ordenació urbanística en l'àmbit territorial afectat per l'esmentada actuació pública de la Generalitat.
  
Al respecte, l'administració de la Generalitat, la Diputació Provincial de Castelló i els ajuntaments d'Orpesa i de Cabanes, com a administracions públiques competents en aquest assumpte d'interés comú, s'han compromés a subscriure un conveni de col·laboració interadministrativa, en el qual es fixa el marc general i la metodologia perquè el desenvolupament de la col·laboració en aquesta àrea d'interrelació competencial es reforce mitjançant els corresponents mecanismes de coordinació, cooperació i col·laboració entre les distintes administracions públiques implicades, i especialment en els respectius instruments de planificació o programació, que impulse les actuacions que resulten necessàries per a la implantació de l'esmentat centre d'oci Mundo Ilusión.
  
En aquest conveni de col·laboració interadministrativa s'estableix que la Societat Proyectos Temáticos de la Comunidad Valenciana, SA, empresa pública de la Generalitat, redactarà i executarà el projecte del centre d'oci Mundo Ilusión, l'emplaçament i la superfície d'ocupació del qual es mostra en el pla de delimitació de l'àmbit de l'actuació pública que s'insereix com a annex del present decret, com també es preveu la possibilitat que els terrenys necessaris per a la implantació de aquest centre d'oci puguen ser obtinguts per cessió gratuïta mitjançant la gestió urbanística del sòl urbanitzable del seu entorn. Per a això, els ajuntaments d'Orpesa i de Cabanes iniciaran la revisió dels seus plans generals per l'aparició de circumstàncies sobrevingudes que comporten la necessària adopció de nous criteris respecte de l'estructura general de l'ordenació urbanística i de la classificació del sòl motivada per l'elecció d'un model ordenació territorial distint, a fi de garantir la correcta integració dels sectors de sòl urbanitzable en què es gestionarà l'obtenció gratuïta dels terrenys de centre d'oci, en la nova ordenació urbanística estructural d'aquests municipis.
  
Sens dubte l'obtenció gratuïta i lliure de càrregues a favor de l'administració de la Generalitat dels sòls dotacionals públics en l'àmbit del futur centre d'oci Mundo Ilusión, mitjançant l'aprovació dels corresponents instruments de gestió urbanística, afavorirà la implantació d'aquesta actuació promoguda per la Generalitat, i s'evita d'aquesta manera el cost social i econòmic que comporten les expropiacions forçoses dels terrenys necessaris per a la implantació d'actuacions públiques d'aquesta índole.
  
Per tot això, a la vista del contingut de l'esmentat conveni de col·laboració interadministrativa que s'ha de realitzar entre l'administració de la Generalitat, la Diputació Provincial de Castelló i els ajuntaments d'Orpesa i de Cabanes, com a administracions públiques implicades en el desenvolupament territorial previst per a la implantació del centre d'oci Mundo Ilusión, a proposta del conseller de Territori i Habitatge, amb la deliberació prèvia del Consell de la Generalitat, en la reunió del dia 17 de setembre de 2004,
  
DECRETE
  
Article 1
  
Alçar la suspensió de la vigència del Pla General d'Ordenació Urbana dels municipis d'Orpesa i Cabanes en l'àmbit territorial objecte del projecte Mundo Ilusión i el seu entorn delimitat, acordada pel Decret 61/2003, de 13 de maig, del Consell de la Generalitat, excepte el que establix l'article 3 del present decret, que tindrà efecte en el moment de la subscripció del conveni de col·laboració interadministrativa que s'ha de celebrar entre l'administració de la Generalitat, la Diputació Provincial de Castelló i els ajuntaments d'Orpesa i de Cabanes.
  
Article 2
  
Delimitar l'àmbit territorial del futur centre d'oci Mundo Ilusión, conforme a la documentació gràfica que s'insereix com a annex al present decret.
  
Article 3
  
Fins que no s'aprove el corresponent pla especial d'ordenació urbanística del centre d'oci Mundo Ilusión, en elaboració, a fi de preservar la viabilitat de la nova ordenació que s'ha d'establir i assegurar l'eficàcia de la resolució administrativa que poguera recaure, dins de l'àmbit territorial estrictament delimitat en l'article anterior, continuarà vigent el règim establit en el Decret 61/2003, de 13 de maig, del Consell de la Generalitat.
  
DISPOSICIÓ FINAL
  
El present decret entrarà en vigor el mateix dia de la publicació en el Diari Oficial de la Generalitat Valenciana.
  
València, 17 de setembre de 2004
  
El president de la Generalitat,
  
FRANCISCO CAMPS ORTIZ
  
El conseller de Territori i Habitatge,